
Genetiškai modifikuotas maistas, kas tai?

Genetiškai modifikuotas maistas (GMM) – tai maistas, kurio sudėtyje yra arba jis pagamintas iš GMO.
Genetiškai modifikuotas organizmas (GMO) – tai organizmas, (išskyrus žmones), kuriame genetinė medžiaga yra pakeista tokiu būdu, kuris paprastai nepasitaiko poruojantis ir (arba) natūralios rekombinacijos atveju.
[image: ]Europos Sąjungoje keliami griežti reikalavimai GMO. GMM ir maistui skirtus GMO leidžiama išleisti į rinką tik po to, kai jie patikrinami aukščiausių standartų saugos testais, jiems yra išduotas leidimas ir laikomasi atitinkamų leidimo išdavimo sąlygų. Pirmasis genetiškai modifikuotas (GM) augalas buvo sukurtas JAV 1986 m. Nuo 1990 metų rinkoje nuolat atsiranda genetiškai modifikuotų produktų. Dažniausiai tokių GM maisto produktų randama sojos pupelių, kukurūzų, rapsų bei medvilnės aliejaus sudėtyje. GM augalai kuriami siekiant sukurti naujas veisles, pagerinti augalų technologines ir maistines savybes.
Genų inžinerijos būdu sukurti maisto produktai ir yra vieni labiausiai tiriamų produktų ES.  Tiriama ir analizuojama produktų sudėtis, juose esančių alergenų ir toksinų kiekiai, atliekami ilgalaikiai stebėjimai, kaip žmogaus organizmas pasisavina tokį maistą. 
Ženklinimo reikalavimai ir tikslas
Vartotojui apsispręsti, ar pirkti ir vartoti genetiškai modifikuotą maistą padeda pateikiama informacija produktų ženklinimo etiketėse. Ši informacija nurodoma keliais būdais: pvz. „Sojų aliejus pagamintas iš genetiškai modifikuotų sojos pupelių “, arba gaminant tortus, sausainius naudojamas margarinas ir  nurodoma „Margarinas, kurio sudėtyje yra sojų aliejaus, pagaminto iš genetiškai modifikuotų sojų pupelių“.
Vieningos nuomonės, ar modifikuotas maistas gali būti kenksmingas, nėra. Atsižvelgiant į tai, kad Europos Sąjungos ir Lietuvos Respublikos teisės aktai gana griežtai reguliuoja GMO naudojimą, galima daryti prielaidą, kad ES ir LR parduodami produktai yra saugūs. Tačiau pirkėjams, kuriems modifikuotas maistas nepriimtinas, svarbu nepamiršti dėmesingai perskaityti produktų aprašymus ir produktų, turinčių GMO, paprasčiausiai nepirkti.



[image: ]


Parengė visuomenės sveikatos specialistė Rita Kleinauskienė, remiantis smlpc medžiaga, el. paštas: rita.kleinauskiene@sveikatos-biuras.lt

